CELEX: 62011TN0289
Language: el
Date: 2011-06-07 00:00:00
Title: Υπόθεση T-289/11: Προσφυγή της 7ης Ιουνίου 2011 — Deutsche Bahn κ.λπ. κατά Επιτροπής

13.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 238/22
            
         Προσφυγή της 7ης Ιουνίου 2011 — Deutsche Bahn κ.λπ. κατά Επιτροπής
   (Υπόθεση T-289/11)
   2011/C 238/40
   Γλώσσα διαδικασίας: η γερμανική
   
      Διάδικοι
   
   
      Προσφεύγουσες: Deutsche Bahn AG (Βερολίνο, Γερμανία), DB Mobility Logistics AG (DB ML AG) (Βερολίνο, Γερμανία), DB Energie GmbH (Frankfurt am Main, Γερμανία), DB Schenker Rail GmbH (Mainz, Γερμανία), DB Schenker Rail Deutschland AG (Mainz, Γερμανία) (εκπρόσωποι: W. Deselaers, J. S. Brückner και O. Mross, δικηγόροι)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την από 14 Μαρτίου 2011 απόφαση της Επιτροπής περί διεξαγωγής ελέγχου, η οποία κοινοποιήθηκε στις 29 Μαρτίου 2011·
            
         
               —
            
            
               να ακυρώσει οποιοδήποτε μέτρο ελήφθη βάσει του ως άνω ελέγχου, ο οποίος διεξήχθη με έρεισμα την ως άνω παράνομη απόφαση·
            
         
               —
            
            
               να διατάξει ειδικότερα την Επιτροπή να επιστρέψει όλα τα αντίγραφα των εγγράφων που καταρτίσθηκαν στο πλαίσιο του ελέγχου, ειδάλλως το Γενικό Δικαστήριο θα ακυρώσει τη μελλοντική απόφαση της Επιτροπής· και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως
   
   Οι προσφεύγουσες ζητούν την ακύρωση της αποφάσεως C(2011) 1774 της Επιτροπής, της 14ης Μαρτίου 2011 (υποθέσεις COMP/39.678 και COMP/39.731), με την οποία διατάσσεται, κατά το άρθρο 20, παράγραφος 4, του κανονισμού (ΕΚ) 1/2003 του Συμβουλίου (1), η διεξαγωγή ελέγχου στη Deutsche Bahn AG και σε όλα τα νομικά πρόσωπα που ελέγχονται άμεσα ή έμμεσα από αυτήν, λόγω της ενδεχόμενης προνομιακής μεταχειρίσεως των θυγατρικών επιχειρήσεων της Deutsche Bahn AG μέσω ενός συστήματος εκπτώσεων για την παροχή ρεύματος έλξεως.
   Προς στήριξη της προσφυγής τους, οι προσφεύγουσες προβάλλουν τέσσερις λόγους ακυρώσεως.
   
               1)
            
            
               Πρώτος λόγος: Προσβολή του θεμελιώδους δικαιώματος οικιακού ασύλου καθόσον δεν ζητήθηκε προηγούμενη δικαστική άδεια.
            
         
               2)
            
            
               Δεύτερος λόγος: Προσβολή του θεμελιώδους δικαιώματος σε άσκηση αποτελεσματικής προσφυγής λόγω του ότι δεν υπήρξε προηγούμενος δικαστικός έλεγχος της επίμαχης αποφάσεως ούτε από ουσιαστικής ούτε από νομικής απόψεως.
            
         
               3)
            
            
               Τρίτος λόγος: Προσβολή των δικαιωμάτων άμυνας λόγω της εξαιρετικά ευρείας και αόριστης περιγραφής του αντικειμένου του ελέγχου (fishing expedition).
            
         
               4)
            
            
               Τέταρτος λόγος: Παραβίαση της αρχής της αναλογικότητας. Η απόφαση περί διεξαγωγής ελέγχου αντιβαίνει στην αρχή της αναλογικότητας, καθόσον οι προσφεύγουσες εφαρμόζουν το σύστημα εκπτώσεων για το ρεύμα έλξεως κατά τρόπο διαφανή επί σειρά ετών, το εν λόγω σύστημα έχει εξετασθεί πολλάκις από τις γερμανικές αρχές και τα γερμανικά δικαστήρια και έχει κριθεί ως σύμφωνο με το δίκαιο συμπράξεων επιχειρήσεων, στο δε κρίσιμο για την Επιτροπή ερώτημα αν το σύστημα εκπτώσεων είναι «αντικειμενικά δικαιολογημένο» μπορεί να δοθεί απάντηση και με το λιγότερο επαχθές μέτρο της αιτήσεως παροχής πληροφοριών.
            
         
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003 L 1, σ. 1).